Άρτσι Σταρκ

Ο Άρτσιμπαλντ Μακφέρσον «Άρτσι» Σταρκ (Archibald McPherson "Archie" Stark, 21 Δεκεμβρίου 1897 – 27 Μαΐου 1985) ήταν Σκωτσέζος και  Αμερικανός ποδοσφαιριστής, που υπήρξε ένας από τους καλύτερους παίκτες του ποδοσφαίρου των ΗΠΑ κατά τη διάρκεια της δεκαετίας του 1920 και των αρχών της δεκαετίας του 1930. Είναι ο πρώτος σκόρερ στην ιστορία των αμερικανικών πρωταθλημάτων πρώτης κατηγορίας με 260 γκολ. Κατέχει το ρεκόρ σκοραρίσματος των Ηνωμένων Πολιτειών σε μία αγωνιστική περίοδο πρωταθλήματος με 67 γκολ που σημειώθηκε κατά τη διάρκεια της σεζόν 1924–25, το οποίο παραμένει και ως παγκόσμιο ρεκόρ.

 Βιογραφία 

Γεννήθηκε στη Σκωτία με την οικογένεια του να μετακομίζει στις Ηνωμένες Πολιτείες όταν ο Άρτσι ήταν 13 ετών. Η οικογένειά του εγκαταστάθηκε στην κομητεία Χάντσον του Νιου Τζέρσεϊ, όπου ξεκίνησε αμέσως την  ποδοσφαιρική του καριέρα με τους Ουέστ Χάντσον Τζούνιορς ως αμυντικός. Έγινε επαγγελματίας με τους Κάρνι Σκοτς ένα χρόνο αργότερα πριν κλείσει τα 15 του χρόνια.

Το 1915 κέρδισε το  Αμερικανικό Κύπελλο, νικώντας την Μπρούκλιν Σέλτικ με 1–0 με γκολ του Σταρκ. Διέκοψε την καριέρα του το 1917 για τον Πρώτο Παγκόσμιο Πόλεμο και το 1919 εντάχθηκε στην Πάτερσον ΦΚ, η οποία έφτασε στον τελικό του Κυπέλλου. Το 1921 ο Σταρκ μεταπήδησε στη Νιου Γιορκ Φιλντ Κλαμπ έχοντας αποκτήσει τη φήμη του σπουδαίου σκόρερ. Σε τρεις σεζόν σκόραρε 45 σε 69 παιχνίδια πρωταθλήματος και συνολικά 56 σε 80 επίσημους αγώνες, ενώ ήταν πρώτος σκόρερ του πρωταθλήματος το 1924 με 21 γκολ.

Μετά το τέλος της σεζόν 1923–24, η ομάδα της Νέα Υόρκης πουλήθηκε στην Indiana Flooring Company και ο Σταρκ μεταγράφηκε στην Μπέθλεχεμ Στιλ. Η μεταγραφή αυτή του πρόσφερε τη μεγαλύτερη αναγνώριση, καθώς άλλαξε θέση από δεξιός ακραίος επιθετικός σε κεντρικό επιθετικό. Ο Σταρκ ανταποκρίθηκε σκοράροντας 67 γκολ σε 44 αγώνες στην πρώτη του σεζόν με την ομάδα, συμπεριλαμβανομένων οκτώ χατ-τρικ, αμφότερες οι επιδόσεις ρεκόρ κόσμου. Σκόραρε επίσης τρία ακόμη γκολ σε δύο αγώνες Κυπέλλου Λιγκ, συνολικά 70, τότε και αυτή η επίδοση ρεκόρ κόσμου που ξεπεράστηκε στη δεκαετία του 1940 από τον Γιόζεφ Μπίτσαν. Και τις δύο χρονιές ψηφίστηκε παίκτης της χρονιάς της CONCACAF. Την επόμενη σεζόν, ο Σταρκ κατέκτησε τον πρώτο του τίτλο με την Μπέθλεχεμ, το Κύπελλο, σημειώνοντας τρία γκολ στον τελικό (ο πρώτος που κατάφερε κάτι τέτοιο) με την Μπεν Μίλερς (αποτέλεσμα 7–2). 

Το 1930 η Μπέθλεχεμ Στιλ διαλύθηκε και ο Σταρκ άλλαξε σύλλογο, όμως και το πρωτάθλημα επίσης διαλύθηκε το 1933 και έτσι έκλεισε την καριέρα του για ένα χρόνο στη δεύτερη κατηγορία. Το σύνολο των 253 γκολ κανονικής περιόδου πρωταθλήματος πρώτης κατηγορίας στις ΗΠΑ παραμένει αξεπέραστο (αν συμπεριληφούν επτά γκολ σε πλέι οφ τη σεζόν του 1926 το γενικό σύνολο είναι 260 γκολ). Συμμετείχε μόνο δύο φορές με την Εθνική ομάδα των ΗΠΑ, και οι δύο σε αγώνες με αντίπαλο τον Καναδά το 1925, πρώτα σε μια ήττα με 1–0 στο Μόντρεαλ τον Ιούνιο και η δεύτερη στις 8 Νοέμβριου στο Μπρούκλιν, στη νίκη με 6–1 σημειώνοντας πέντε γκολ. Ήταν ο πρώτος επίσημος αγώνας της εθνικής ομάδας των ΗΠΑ στο έδαφός της. 

Με περισσότερα από 380 γκολ σε επίσημους αγώνες (και δεκάδες αγώνες του να μην έχουν επιβεβαιωθεί) είναι ο κορυφαίος Αμερικανός σκόρερ όλων των εποχών. Έλαβε πρόσκληση να παίξει στην εθνική ομάδα στο Παγκόσμιο Κύπελλο του 1930, την απέρριψε όμως για επαγγελματικούς λόγους, έχοντας ιδρύσει μια αντιπροσωπεία αυτοκινήτων με τον κουνιάδο του στο Άρλινγκτον. Το 1950 εισήχθη στο Εθνικό Hall of Fame του ποδοσφαίρου.

 Τίτλοι και διακρίσεις 

Κάρνι Σκοτς
 Κύπελλο ΗΠΑ : 1915

Μπέθλεχεμ Στιλ
 Πρωτάθλημα ΗΠΑ : 1927
 Κύπελλο ΗΠΑ : 1926
 Πρωτάθλημα Eastern Soccer League (2) : 1928–29, 1929
 Κυπέλλο Λιούις : 1928

Ατομικές διακρίσεις
 Πρώτος σκόρερ στο ASL :  1924 (21 γκολ), 1925 (67 γκολ)
 Ρεκόρ σκοραρίσματος σε μία αγωνιστική περίοδο πρωταθλήματος (ακατάρριπτο ρεκόρ κόσμου) : 1925 
 Πρώτος σκόρερ στα εθνικά πρωταθλήματα πρώτης κατηγορίας των ΗΠΑ : 260 γκολ
 Παίκτης της Χρονιάς της CONCACAF (2) : 1924, 1925
 Hall of Fame του αμερικανικού ποδοσφαίρου :  1950

 Δείτε επίσης 

 Κατάλογος ποδοσφαιριστών με τα περισσότερα τέρματα πρωταθλήματος

 Παραπομπές 

 Εξωτερικοί σύνδεσμοι 


Κατηγορία:Ποδοσφαιριστές από τις Ηνωμένες Πολιτείες Αμερικής
Κατηγορία:Ποδοσφαιριστές Εθνικής ΗΠΑ
Κατηγορία:Επιθετικοί ποδοσφαιριστές
Κατηγορία:Κάτοχοι παγκόσμιων ρεκόρ σε αθλήματα